Fyrir nokkrum árum fullyrti þáverandi forsætisráðherra að hér væri engin fátækt og spurði um leið : „ Hver mundi ekki vilja fá ókeypis mat ef það stæði til boða ? “ Svona segir enginn eftir hrun . Nú er augljóst að margir eru efnalitlir og á leið í fátækt . Það er tvenns konar fátækt í samfélaginu í dag , ný fátækt og gömul viðvarandi fátækt . Það sorglega er að jafnvel í góðærinu var ekki reynt að útrýma viðvarandi fátækt . Peningar skapa vald en fátækt skapar valdaleysi . Í áratugi hafa mótmæli , undirskriftalistar og fundir verið baráttutæki samtaka sem berjast gegn viðvarnandi fátækt . En nú hefur nýfátækt fólk slegist í hópinn . Neyðarhjálp er þó aldrei lausn til frambúðar . Engin ein leið er best og ekkert verður gert í einu stóru skrefi . Markmiðið verður að vera að hægt sé að búa áfram í þessu landi og hafa allt sem heitir daglegt brauð , fæði , húsnæði og framfærslumöguleika . Við biðjum : Gef oss í dag vort daglegt brauð !